Jeffrey Epstein

**Jeffrey Edward Epstein** (1953–2019) var en amerikansk finansmann og en dømt seksualforbryter.  Han hadde nært forhold til flere toppolitikere, forretningsfolk og statsledere.

## Oppvekst, utdanning og karriere
Epstein ble født i Brooklyn 20. januar 1953, og hadde jødiske foreldre. Han gikk på offentlig skole, og tjente egne penger ved å undervise andre elever på  Mark Twain Junior High School. Han ble omtalt som hyggelig og generøs men stille og nerdete. I 1969 var gikk han ut fra  Lafayette High School som 16-åring, og han studerte fysikk ved Cooper Union frem til 1971 da han byttet til New York University uten å fullføre med grad.

Epstein fullførte aldri noen grad, men mellom 1973 og 1975 underviste han i matematikk og fysikk ved Dalton School på Manhattan. Dalton er en eliteskole dit mange rike i New York sender sine barn. Ved Dalton var det Donald Barr, far til William Barr, som ansatte Epstein. William Barr var i 2019 justisminister under Donald Trump. Epstein ble kjent for sin fremtoning, og for å fokusere på å ha det gøy mer enn undervisningen.

### Livet som finansrådgiver
I 1976 fikk han jobb hos Bear Stearns der han var assistent for en aksjemegler på børsen. Epstein brukte sin kunnskap om matematikk til å finne handler som gav skattefordeler. I 1980 ble han partner i selskapet, men forlot det alt i 1981 og begynte for seg selv. Han spesialiserte seg på investeringsråd og skatteråd for styrtrike klienter.

I 1987 ble Leslie Wexner, en svært rik klesbutikk eier, kunde hos Epstein. Wexner lot fra 1991 Epstein håndtere alle eiendelene sine, ansette folk eller signere juridiske dokumenter. Epstein ble blant annet selv talentspeider for Wexners undertøys-selskap Victoria’s Secret.

Epstein ble i 1987 også engasjert av et innkrevingsselskap, Towers Financial Corporation. Sammen med Steven Hoffenberg kjøpte de opp selskaper og omstrukturere dem. Epstein forlot selskapet i 1989, og i 1993 ble Towers Financial Corporation avslørt for å drive et av historiens største pyramidespill.

I 1991 gav Epstein et bidrag til Bill Clintons valgkamp, og mens Clinton var president var Epstein i Det hvite hus minst 17 ganger. Også etter tiden som president hadde Bill Clinton et samarbeid med Epstein, og Clinton lånte blant annet et fly av Epstein på en tur til Afrika i 2002 sammen med Kevin Spacey og Chris Tucker.

I 1996 flyttet Epstein sitt eget selskap til Saint Thomas av skattehensyn. 

I 2025 ble Epsteins inntekt mellom 1999 og 2018 anslått til 490 millioner dollar fra honorarer og 310 millioner dollar fra egne inntekter. Dødsboet hans var på 578 millioner dollar. Han hadde lukseriøse eiendommer i New York, Palm Beach og Paris, to private karibiske øyer, to privatfly, et helikopter, og omkring $380 millioner dollar i kontanter og verdipapirer. Det er uklart hvordan han opparbeidet så store verdier. På slutten av 1990-tallet bodde han i en toroms leilighet på Manhattan Upper East Side. Ifølge the Guardian kom en stor del av Epsteins inntekter som honorar fra to forretningsfolk.

## Epstein som seksualforbryter
I 2008 ble Epstein dømt for å ha kjøpt seksuelle tjenester av flere mindreårige jenter. Straffen var 13 måneders fengsel, men med frihet til å ta arbeid. Epstein forhandlet frem straffeutmålingen med føderale anklagemyndigheter, som hadde identifisert 36 ofre på det tidspunktet. Tiltaleavtalen ble signert av Alexander Acosta, som da var U.S. attorney for Southern District of Florida (aktor i føderale saker). Avtalen inneholdt også immunitet mot alle føderale anklager om kriminalitet mot Epstein. Acosta var arbeidsminister i Donald Trumps regjering 2017–12. juli 2019, mens Bill Barr var justiminister (Barrs far Donald var Epsteins sjef da Epstein underviste på Dalton school). 

Epstein ble pågrepet igjen 6. juli 2019 på bakgrunn av en føderal tiltale om sexhandel med minderårige i Florida og New York. 

Epstein ble funnet død i sin celle i det føderale arresthuset Metropolitan Correctional Center i New York den 10. august 2019. Det er store uenigheter rundt hans døds omstendigheter. Han skal tidligere ha forsøkt å ta sitt eget liv, og han ble da satt under selvmordsvakt og fikk daglig psykisk evaluering. Selvmordsvakten ble opphevet 29. juli, og han ble tilbakeført til en sikkerhetscelle. Da Epsteins dødsfall utelukket muligheten til å forfølge strafferettslige anklager, avviste en dommer alle straffesaker den 29. august 2019.

Epstein hadde et årelangt forhold med Ghislane Maxwell, som har fått vedvarende anklager om å ha drevet menneskehandel av unge jenter på vegne av Epstein, noe som førte til hennes arrestasjon i juli 2020 og domfellelse på fem av seks tiltalepunkter den 29. desember 2021.

## Norske kontakter
De politiske kontroversene i kjølvannet av dommen i 2019 førte til stort fokus på alle som hadde vært i kontakt med Epstein. Celina Midelfart fløy flere ganger på Epsteins fly. Midelfart sier «han inngikk i en felles forretningsmessig bekjentskapskrets», og at det ikke var kontakt etter 1997. Kronprinsesse Mette-Marit møtte Epstein flere ganger mellom 2011 og 2013, altså etter at han hadde innrømmet overgrep. Kronprinsessen sa hun ikke visste om Epsteins bakgrunn, og beklager at hun ikke sjekket. Det kom senere frem at hun likevel hadde gjort en bakgrunnssjekk i 2011. Thorbjørn Jagland kontaktet Epstein på epost i 2016 for å lære mer om Donald Trump. Epstein kontaktet Jagland i 2018 og bad ham videreformidle kontaktinformasjon til Sergej Lavrov.

## Se også
*Epstein-filene
*Jeffrey Epsteins klientliste

## Referanser


## Eksterne lenker
*